**ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ ΚΑΙ ΑΡΧΗΣ**

**ΕΞΩΔΙΚΗ ΓΝΩΣΤΟΠΟΙΗΣΗ**

 Της **Πανελλήνιας Ομοσπονδίας Εργαζομένων Δημοσίων Νοσοκομείων [ΠΟΕΔΗΝ],** η οποία εδρεύει στην Αθήνα, επί της οδού Αριστοτέλους αρ.22, όπως νόμιμα εκπροσωπείται.

**ΠΡΟΣ**

1)Το **Ελληνικό Δημόσιο**, όπως νόμιμα εκπροσωπείται από τον Υπουργό Οικονομικών,

2)Το **Υπουργείο Διοικητικής Μεταρρύθμισης και Ηλεκτρονικής Διακυβέρνησης**,

3) Το **Υπουργείο Εσωτερικών,**

3) Το [**Υπουργείο Υγείας**](http://government.gov.gr/%CE%BA%CF%85%CE%B2%CE%AD%CF%81%CE%BD%CE%B7%CF%83%CE%B7/%CF%85%CF%80%CE%BF%CF%85%CF%81%CE%B3%CE%B5%CE%AF%CE%BF-%CF%85%CE%B3%CE%B5%CE%AF%CE%B1%CF%82/).

**\*\*\*\*\***

Κύριοι Υπουργοί,

Το Γενικό Συμβούλιο της ΠΟΕΔΗΝ, αντιδρώντας στις εισαγόμενες με τις διατάξεις του ν.4369/2016, όπως τροποποιήθηκε με το ν. 4807/2021, ρυθμίσεις που αφορούν στην αξιολόγηση των δημοσίων υπαλλήλων και των υπαλλήλων ιδιωτικού δικαίου αορίστου χρόνου και για το έτος 2020, κατόπιν και της υπ’ αρ. ΔΑΠΔΕΠ/Φ.5/οικ.13594/2-7-2021 εγκυκλίου του Υπουργείου Εσωτερικών, στις 13-7-2021 αποφάσισε να κηρύξει νέα Απεργία – Αποχή των ως άνω υπαλλήλων από την αξιολόγηση του έτους 2020, καλώντας όλα τα σωματεία μέλη σε μαζική συμμετοχή καθότι οι λόγοι και τα επιχειρήματα που ξεκίνησε αυτός ο αγώνας συνεχίζουν να υφίστανται, δεδομένου ότι παραμένει σε ισχύ το θεσμικό πλαίσιο, που αφορά υπηρεσιακές και μισθολογικές μεταβολές που συνδέονται με την αξιολόγηση, οι κρίσεις Προϊσταμένων Οργάνων Μονάδων καθυστερούν πολλά χρόνια, ενώ λαμβάνουν χώρα καθαιρέσεις – τοποθετήσεις Προϊσταμένων με αποφάσεις Διοικητών.

Εξαγγέλθηκαν συγχωνεύσεις – καταργήσεις Νοσοκομείων που θα επιφέρουν υποχρεωτικές μετατάξεις ή και απολύσεις προσωπικού συνδεδεμένες με την αξιολόγηση.

Οι λόγοι, συνεπώς, στους οποίους θεμελιώνεται η Απεργία - Αποχή, άπτονται της σύνδεσης της διαδικασίας της αξιολόγησης των υπαλλήλων με την υπηρεσιακή τους κατάσταση, τη μισθολογική και βαθμολογική τους εξέλιξη, καθώς και με τη διαδικασία επιλογής τους σε θέση ευθύνης, ενώ, συγχρόνως, καθυστερεί σημαντικά η εφαρμογή της προβλεπόμενης διαδικασίας επιλογής προϊσταμένων και της τοποθέτησής τους με βάση τη διαδικασία αυτή. Αντίστοιχα, αιτήματα της εν λόγω Απεργίας - Αποχής αποτελούν α] η κατάργηση του θεσμικού πλαισίου βάσει του οποίου η αξιολόγηση των υπαλλήλων συνδέεται με την μισθολογική και βαθμολογική τους εξέλιξη με υποχρεωτικές μετατάξεις ή και απολύσεις, καθώς και την επιλογή τους σε θέσεις ευθύνης, όπως, ενδεικτικά, το θεσμικό αυτό πλαίσιο αποτυπώνεται στις διατάξεις του άρθρου 12 του ν. 4354/2015, της παρ. 5 του άρθρου 82 του ν. 3528/2007, καθώς και των άρθρων 83, 84, 85 του ν. 3528/2007 και β] η σύσταση Συμβουλίου Επιλογής Προϊσταμένων και η άμεση προώθηση της προβλεπόμενης διαδικασίας επιλογής Προϊσταμένων.

Σε εκτέλεση της ανωτέρω απόφασης, η ΠΟΕΔΗΝ δηλώνει, ότι μετά το πέρας τεσσάρων εργασίμων ημερών από την κοινοποίηση της παρούσας μέχρι και τη λήξη της διαδικασίας αξιολόγησης στις 31-12-2021 ή οποτεδήποτε αυτή ολοκληρωθεί, **κηρύσσεται απεργία -αποχή όλων των υπαλλήλων στον χώρο της Δημόσιας Υγείας, που εκπροσωπούμε από κάθε διαδικασία αξιολόγησης** σε όλα τα επίπεδα αυτής και συγκεκριμένα από κάθε ενέργεια, που συνδέεται με την περιγραφόμενη στα άρ. 14 επ. του ν. 4369/2016 διαδικασία.

 Σημειώνεται, ότι η ως άνω αποχή των υπαλλήλων που εκπροσωπούμε, από συγκεκριμένα καθήκοντα και δη από κάθε σχετική με τη διαδικασία αξιολόγησης ενέργεια, προβλέπεται στις διατάξεις του ν.1264/1982, όπως αυτές έχουν ερμηνευτεί από το αρμόδια Δικαστήρια **(όλως ενδεικτικώς Δ.Εφ. 486/1995 κ.α.)** και συνιστά απολύτως νόμιμη μορφή συνδικαλιστικής δράσης, αναγνωριζόμενη ως μορφή απεργίας.

**ΔΙΑ ΤΑΥΤΑ**

**Σας γνωστοποιούμε** ότι, από την παρέλευση τεσσάρων εργασίμων ημερών από την κοινοποίηση της παρούσας και μέχρι το πέρας της διαδικασίας αξιολόγησης στις 31-12-2021 ή οποτεδήποτε αυτή ολοκληρωθεί, κηρύσσουμε **απεργία** **αποχή από κάθε διαδικασία ή ενέργεια, που συνδέεται με τη διαδικασία αξιολογήσεως**, παρέχοντας κατά τον τρόπο αυτό πλήρη κάλυψη στο σύνολο των δημοσίων υπαλλήλων και εργαζομένων ιδιωτικού δικαίου αορίστου χρόνου, που απασχολούνται στον χώρο της Δημόσιας Υγείας και τους οποίους εκπροσωπούμε.

Αρμόδιος Δικαστικός Επιμελητής επιδοτώ νομίμως την παρούσα προς ους αύτη απευθύνεται, προς γνώση τους και δια τας νομίμους συνεπείας, αντιγράφων.

Αθήνα, 13 Ιουλίου 2021

**ΓΙΑ ΤΗΝ ΠΟΕΔΗΝ**

**Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ**

**ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ**